google/wiki40b huggingface dataset:
יהדות הונג קונג

היסטוריה

יהודים הגיעו לראשונה להונג קונג, מאז העברת הריבונות מסין לבריטניה בשנת 1842. סוחרים יהודים (בעיקר מעיראק, מומבאי וקולקטה) העבירו את משרדיהם מהעיר השכנה גואנגג'ואו, כדי לפתח את הנמל החדש. הקהילה הקטנה סבבה בעיקר סביב עסקיהם של משפחת ששון ומשפחת כדורי. בשנת 1857 בנה הסוחר היהודי הברונט יעקב אליאס ששון, בן למשפחת ששון, את בית הכנסת הראשון בהונג קונג "אהל לאה", וייסד את הקהילה היהודית במקום. 
בשנים 1906–1920 שימש אליהו יצחק חזן כרב קהילת יוצאי בבל בהונג קונג. 
פריצתה של מלחמת העולם השנייה, והכיבוש היפני של הונג קונג, השעתה באופן זמני את הפעילות היהודית באזור. אולם בזמן זה החלו להגיע להונג קונג יהודים רבים מארצות אירופה, שברחו עקב אימי המלחמה.

קהילת "שובה ישראל"

קהילת שובה ישראל, הוקמה באוקטובר 1991 על ידי משפחת דרוויש לאחר חילוקי דעות שקמו בין דוד דרוויש, אז ראש מחלקת יהדות בקהילה, לבעלי תפקידים אחרים ביהדות הונג קונג. "שובה ישראל" יועדה לציבור חרדי יותר. הרב הראשון של הקהילה היה הרב דוד אברהם. הקהילה הפעילה גם כולל אברכים ומסעדה כשרה למהדרין. היא מקיימת סמינרים בנושא יהדות למטיילים. לקהילה היה בית ספר חרדי, שנסגר בשנת 2006, כשעברה משפחת המייסדים לישראל. קהילת שובה ישראלית ובית הכנסת לא קיימים יותר.

בית חב"ד (באי הונג קונג)

בית חב"ד בהונג קונג הוקם במהלך שנות השמונים על ידי הרב מרדכי אבצן ואשתו גולדי. בית החב"ד היה לבית החב"ד הראשון במזרח הרחוק. בנוסף ייסד את "ליובאוויטש של המזרח הרחוק" (L.I.F.E Lubavitch of the Far East). הקהילה מקיימת תפילות שחרית בכל ימות השבוע, ותפילות וסעודות שבת. הקהילה שמה דגש על פעילות לילדים, ומקיים מחנה קיץ שנתי ברוח היהדות, כמו גם פעילויות רבות במשך השנה.

בית חב"ד (בחצי האי קאולון)

בשנת 2009 הוקם בית חב"ד נוסף בחצי האי קאולון המונהג על ידי הרב ישראל ליברמן, במקום פועלת מסעדה כשרה, סעודות שבת וחג וכדומה.
נשיא בית הכנסת והקהילה היהודית בחצי האי קאולון, הוא מר ד"ר רפאל אהרוני המשמש בין היתר כיו"ר לשכת השכר של ישראל.

קהילת ציון

קהילת ציון נוסדה בשנת 1995 בידי הרב שלמה קצין. בתחילה נשלח הרב ציון מזרחי לכהן כרב הקהילה, שנקראה על שמו לאחר פטירתו. לאחר שנתיים של פעילות, נפטר הרב מזרחי ובמקומו נשלח הרב נתנאל מעודד בידי הרב קצין. הקהילה משמשת בעיקר אנשי עסקים מקומיים וכאלו שמזדמנים לאזור לרגל עסקיהם. הרב מעודד משמש גם כראש בד"צ הונג קונג. במקום יש בית כנסת ומסעדה כשרה למהדרין המספקת אוכל כשר וסעודות שבת.
פונקציה רציפה במידה שווה

בחשבון אינפיניטסימלי, פונקציה ממשית המוגדרת בקטע או קרן  היא רציפה במידה שווה שם, אם לכל  קיים  כך שאם  מקיימים , אז . כל פונקציה רציפה במידה שווה היא רציפה בכל נקודה בקטע, אבל ההפך אינו נכון. עם זאת, פונקציה רציפה בקטע סגור (וחסום) היא רציפה במידה שווה לפי משפט קנטור.

תנאים המבטיחים רציפות במידה שווה

כאמור לעיל, על פי משפט קנטור, פונקציה רציפה בקטע סגור היא רציפה בו במידה שווה. בהינתן קטע פתוח סופי  שבו הפונקציה רציפה, תנאי מספיק והכרחי לכך שהפונקציה תהיה רציפה במידה שווה שם הוא שקיימים גבולות סופיים (חד-צדדיים) בנקודות הקצה של הקטע (משום שאז אפשר להשלים את הגדרת הפונקציה באופן רציף אל הקטע הסגור).
פונקציה המקיימת את תנאי ליפשיץ היא רציפה במידה שווה. בפרט, פונקציה גזירה שהנגזרת שלה חסומה, היא רציפה במידה שווה. ההפך אינו נכון: הפונקציה  רציפה במידה שווה בקטע , אבל היא אינה מקיימת שם את תנאי ליפשיץ (והנגזרת שלה אינה חסומה בקטע).

הפונקציה f(x)=x

הפונקציה   רציפה במידה שווה בכל הישר הממשי, משום שהיא מקיימת את תנאי ליפשיץ. נוכיח זאת לפי ההגדרה. יהי . נבחר , נקבל כי לכל  אם , אז  כלומר   כרצוי.

הפונקציה f(x)=x2

נעיין בפונקציה  בקטע מהצורה . מאחר שהקטע  סגור, ניתן להסיק את הרציפות במידה שווה ישירות ממשפט קנטור.
נראה שפונקציה זו רציפה במידה שווה על-פי ההגדרה. יהי , ויהיו .
ראשית, נשים לב לכך ש-, ו-. על פי הערכה זו נבחר . ואכן (לפי אי-השוויון האחרון) לכל  יתקיים .
לעומת זאת, הפונקציה  אינה רציפה במידה שווה בקרן .
על מנת לעשות זאת, יש למצוא  שעבורו לא קיים  מתאים, כלומר, לכל  קיימים  כך ש- אולם . נבחר , ויהי  כלשהו. עבור  יתקיים , בעוד ש-. לסיכום, עבור   לכל  קיימים  כך ש- ובכל זאת ,  ולכן, הפונקציה  אינה רציפה במידה שווה בקטע .

הכללה למרחבים מטריים

ניתן להרחיב את ההגדרה בקלות למרחב מטרי כלשהו, על ידי שימוש במטריקות של מרחב התחום ומרחב הטווח, במקום במרחק הרגיל ב- (המרחק בין שתי נקודות  הוא ). 
משפט קנטור הטופולוגי קובע שפונקציה רציפה ממרחב מטרי קומפקטי K למרחב מטרי, היא רציפה במידה שווה. ההוכחה אינה קשה: יהי , אז לכל x בקבוצה קיים  כך שאם  אז ; הכדורים  מכסים את המרחב, ולכן יש תת-כיסוי סופי, , ואפשר לבחור  להיות הערך הקטן ביותר של  מבין הכדורים המשתתפים בתת-הכיסוי. כעת אם  אז יש i שעבורו  ואז  ו-.
פואזיס

פואזיס (יוונית: Πoεςις) הוא מונח בפילוסופיה ובעיקר בפילוסופיה האריסטוטלית ומשמעותו עשייה לשם השגת תכלית מסוימת, אמצעי.

פראקסיס ופואזיס

גם הפראקסיס וגם הפואזיס מציינים עשייה ונבדלים בכוונה שעומדת מאחורי העשייה גופה. בפראקסיס, עצם המעשה הוא הדבר שרוצים להשיג ובפואזיס הדבר המבוקש מגיע בסוף העשייה שנעשתה.
בימינו משתמשים בפראקטיקה כדי לציין שיטה הדנה במקרים פרטיים של תופעה זו או אחרת ומבחינים בינה לבין תאוריה.
'פואטיקה' בימינו מציינת כתיבה או דיבור שירי, הנבדל מפרוזה.

באתיקה

לפי אריסטו, לכל דבר ישנה תכלית אליה הוא שואף. תכלית הכיסא לשמש לישיבה, תכלית הסכין לשמש לחיתוך, תכלית הרפואה להביא לאדם בריאות וכדומה.

כשאריסטו דן על אתיקה הוא הבחין בין שני סוגי תכליות של הפעילויות האנושיות:
ברור שיש שני מיני תכליות: אלו נשארות בתחום הפעילויות למיניהן ואלו הן תוצאות מסוימות החורגות מהפעילות שיוצרתן
— אתיקה ניקומאכית ספר ראשון פרק א
אריסטו מזהה את המעשה המוסרי כזה שתוצאותיו מביאות אל הטוב ואל האושר. לפי אריסטו האושר הוא פעילות שיש לעשותה. האדם המאושר הוא האדם שמממש את תכליתו האנושית, לפי אריסטו - הוצאת השכל מהכח אל הפועל. מכאן יוצא שהעיסוק הפילוסופי משתייך לפראקסיס, והאמצעים שמביאים לנו נחת כדי שנהיה פנויים לעסוק בפילוסופיה משתייכים לפואזיס.

ביהדות

ההבחנה של אריסטו בין דברים הנעשים לשם תכלית אחרת לבין כאלו שנעשים לשמם מצויה גם במקורות היהדות. חז"ל אומרים 'אם אין קמח (אמצעים) אין תורה (תכלית בפני עצמה)' (מסכת אבות ג', כ"א). הרמב"ם הדגיש רבות את חשיבותה של האמונה לשמה והשפעת אריסטו עליו ניכרת בדיונים שלו בסוגיה זאת.
טנא עומרים

היסטוריה

היישוב הוקם בשנת 1983 כהיאחזות נח"ל בשם "נח"ל עומרים". החלטת הממשלה על הקמת היאחזות, באה לאחר פיגוע בדאהרייה בו נרצחה תושבת בית שאן, אסתר אוחנה. באפריל 1984 אישרה ועדת ההתיישבות של הממשלה והסוכנות היהודית את הקמת היישוב. היישוב אוזרח במאי 1984 והוצבו בו 8 קרוואנים. בשנת 1986 החלה בניית בתי הקבע. עד שנת 2005 התגוררו ביישוב למעלה ממאה משפחות, רובן חילוניות ומיעוטן דתיות.
בשנת 1999 הוקמה בסמוך ליישוב "חוות מור" או חוות "הר המור" על ידי שלמה מור. החווה כיום מאוכלסת על ידי משפחה אחת וכמה עובדים, ועיסוקה העיקרי הוא גידול צאן וסוסים.
בשנת 2005, בעקבות תוכנית ההתנתקות, נקלטו ביישוב למעלה מ-20 משפחות מהיישוב מורג שבגוש קטיף ומיישובים נוספים.
התושבים המתגוררים ביישוב מכנים אותו "עומרים" אך רושמים את שמו של היישוב במסמכים רשמיים בתור "טנא עומרים", אך ברישומי המדינה הוא קרוי "טנא", על שמו של מנכ"ל משרד השיכון, דוד טנה.

חינוך וקהילה

ביישוב בריכת שחייה הפתוחה בקיץ, ומועדון בו מתקיימים חוגים. במקום סניף של תנועת הנוער הלאומי חילוני וכן סניף של בני עקיבא המונה נכון לשנת תשע"ט 93 חניכים. ביישוב תינוקיה ופעוטון, וגנים לדתיים ולחילונים בנפרד.
ריצ'רד גוד

חייו

גוד נולד במזרח ברונקס, ניו יורק. הוא למד נגינה בפסנתר אצל אלווירה סיגטי, קלוד פרנק, נדיה רייזנברג בבית הספר מאנס למוזיקה (שם הוא מכהן כיום כחבר בסגל המורים) ורודולף סרקין ומייצ'יסלב הורשובסקי במכון קרטיס למוזיקה בפילדלפיה, פנסילבניה. 
גוד הרבה להקליט, בין השאר קונצ'רטי של מוצרט עם התזמורת הקאמרית אורפיאוס ויצירות של שוברט, שומאן, ברהמס ובאך. כמו כן, גוד היה הפסנתר יליד-אמריקה הראשון שהקליט את כל מחזור הסונאטות לפסנתר של בטהובן. הוא מופיע בקביעות באולמות הראשונים במעלה ברחבי העולם, עם תזמורות מצטיינות. הוא מכהן כמנהל אמנותי שותף, עם מיצוקו אושידה, של בית הספר למוזיקה ופסטיבל מרלבורו בוורמונט. 
גוד ניגן בביצוע בכורה יצירות שכתבו בשבילו קרלוס צ'אבס, ג'ורג' פרל, רוברט הלפס ועוד. בין עמיתיו לנגינה קאמרית דון אפשואו, ריצ'רד שטולצמן, אלכסנדר שניידר ורבים אחרים. גוד נשוי לכנרת מרשה ויינפלד. 
דיוקן ספרותי של ריצ'רד גוד כלול בספרו של דייוויד בלום, "Quintet: Five Journeys toward Musical Fulfillment (Cornell University Press, 1999)." הוא התפרסם במקור כמאמר בניו יורקר מיום 29 ביוני 1992.
יחזקאל שרגא הלברשטאם

תולדותיו

רבי יחזקאל שרגא נולד בטרנוגרוד, בגיל חמש-עשרה נישא לבתו של רבי אריה לייב ליפשיץ בעל ספר "אריה דבי עילאי", ועבר לגור ליד חותן חמיו, רבי משה טייטלבוים בעיירה אויהל בהונגריה. למד גם אצל ר' יקותיאל יהודה טייטלבוים (ייטב לב).
כשנפטרה אשתו, לאחר תשע שנים נישא לאחייניתה, ממנה התאלמן לאחר שבע שנים, ונישא עוד שלוש פעמים. בסך הכול נולדו לו תשעה ילדים.
כיהן כרב ברודניק ובשנת תר"ח (1848) מונה לרב ברוזדול. לאחר מכן שימש כרב בשינובה, אחר כך בסטרופקוב ובצאנז לאחר פטירת אביו. לאחר מכן חזר לשינובה וכיהן בה באדמו"רות.
בשנת תרכ"ט ביקר בארץ ישראל ושהה בצפת ובירושלים. בצפת יסד בית כנסת ומקוה שקיים עד היום, וידוע כבית הכנסת צאנז. בשנת תרל"א חזר לגליציה.
נפטר בו' בטבת תרנ"ט.
דברי תורתו נאספו בספר "דברי יחזקאל" על ידי תלמידו רבי עקיבא הכהן ליבער מיאשניצא. הספר יצא לראשונה בשנת תרס"א. בספר יש תורות על התורה, חגים, תהלים, משלי, שיר השירים, תפילות, שבת, מסכת אבות, אגדות, אמירת תורה, מדרש רבה, וכן הערות שכתב על המשניות, גמרא, שו"ע, וספר 'בנאות דשא'. בסוף מצורפות מספר טיוטות של תשובות בהלכה ששלח (הטיוטות נשמרו אצלו מכיוון שהיו בהן טעויות). רבי יחזקאל לא אמר תורה בקביעות שכן הוא לא אמר תורה אלא אם כן "שקל במאזני צדק ובהתבודדות מחשבתו הקדושה ובדבקות רב ועצום, ונודע אשר לא הגיד כי אם את אשר נשלח לו מן השמים בלתי לה' לבדו", כדברי בניו בהקדמתם לספר. הספר כמו מחברו נערץ ונקדש בעיני הצדיקים עד כדי שמובא בספר קדושת אהרן  
" שמעתי מהגאון הצדיק רבי חיים מאיר שפירא מנרול [ששמע] מפי מרן האדמו"ר הקדוש מוהר"ר אהרן מבעלזא זצוק"ל, [וזה לשון קודשו] יעדיס ווארט פין ספר "דברי יחזקאל" [מהגה"ק משינאווא] איז מלא רוח הקודש {כל מילה\אימרה בספר דברי יחזקאל מלאה ברוח הקודש}".
רבי יחזקאל הוציא לאור את הספרים 'אור החמה' (פירוש לזוהר המהווה חלק שני מספר 'קריית ארבע' של ר' אברהם אזולאי) בשנת תרנ"ז ו'זהרי חמה' (ספר של ר' אברהם אזולאי המהווה קיצור של פירוש הזוהר של ר' אברהם גאלאנטי) בשנת תרמ"א.
כריס סייבורג

ביוגרפיה

סייבורג נולדה בקוריטיבה ברזיל בשם כריסטיאן ג'סטינו. בצעירותה, שיחקה כדוריד בליגה הלאומית של ברזיל. בשנת 2005, נישאה ללוחם ה-MMA הברזילאי אוונג'ליסטה "סייבורג" סנטוס  (ממנו אימצה את הכינוי 'סייבורג'). בדצמבר 2011, בני הזוג נפרדו. סייבורג מתגוררת בסן דייגו, ארצות הברית.

קריירה

סייבורג החלה את קריירת ה-MMA המקצוענית שלה בשנת 2005. בשנת 2009, החלה להלחם במסגרת ארגון סטרייקפורס. לקראת קרב האליפות באותה השנה, שאל אותה כתב הספורט, אהרון טרו, כמה זמן ייקח לה להכניע את היריבה שלה בחניקה. סייבורג בתגובה התנפלה על הכתב, חנקה אותו באמצעות תרגיל חניקה אחורית וגרמה לעלפונו תוך מספר שניות בודדות. ב-15 באוגוסט 2009, זכתה בתואר אלופת העולם של סטרייקפורס בקטגוריית משקל נוצה לאחר שהביסה בסיבוב הראשון את ג'ינה קראנו בנוקאאוט. הקרב בין סייבורג לקראנו (Strikeforce: Carano vs. Cyborg) היה קרב הנשים הראשון שהוכרז כאירוע המרכזי (Main event) בארגון MMA בולט. סייבורג הגנה על תואר האליפות שלה שלוש פעמים נוספות לאחר שניצחה בשלושת קרבות האליפות בנוקאאוט טכני, אולם תוצאת קרב ההגנה על האליפות השלישי נפסלה ושונתה ל-NC ‏(No contest) לאחר שסייבורג נכשלה בבדיקת דם שגרתית בה נמצאו עדויות לשימוש בסטנוזולול (Stanozolol), וסייבורג הופשטה מתואר האליפות. 
בשנת 2013, חתמה סייבורג על חוזה בארגון Invicta FC (ארגון MMA ללוחמות בלבד). ב-13 ביולי 2013, סייבורג נלחמה מול מרלוס קונן , ניצחה אותה בנוקאאוט טכני בסיבוב הרביעי, ובכך הפכה לאלופת העולם הראשונה במשקל נוצה של ארגון Invicta FC. סייבורג הגנה שלוש פעמים על תואר האליפות שלה ב-Invicta FC. ב-14 במאי 2016, נלחמה מול לזלי סמית  בקטגוריית משקל מיוחדת (Catchweight) בארגון ה-UFC, וניצחה אותה בנוקאאוט בסיבוב הראשון. בספטמבר 2016, נלחמה מול לינה לנסברג  וניצחה אותה בנוקאאוט טכני. ב-29 ביולי 2017, התמודדה מול טניה אבינגר  על תואר האליפות במשקל נוצה, במסגרת אירוע UFC 214 , וניצחה את אבינגר בנוקאאוט טכני בסיבוב השלישי. ב-30 בדצמבר 2017, במסגרת אירוע UFC 219 , סייבורג נלחמה בקרב הגנה על תואר האליפות מול הולי הולם וניצחה אותה בהחלטת שופטים אחידה. ב-3 במרץ 2018, במסגרת אירוע UFC 222 , סייבורג נלחמה בקרב הגנה על תואר האליפות מול יאנה קוניצקיה  וניצחה אותה בנוקאאוט טכני בסיבוב הראשון. ב-29 בדצמבר 2018, במסגרת אירוע UFC 232 , סייבורג נלחמה בקרב הגנה על תואר האליפות במשקל נוצה מול אלופת העולם של ה-UFC במשקל תרנגול, אמנדה נונס. סייבורג הפסידה לנונס בסיבוב הראשון בנוקאאוט ובכך צברה את ההפסד השני בקריירה שלה.
נכון לדצמבר 2018, מאזן הקרבות של סייבורג עומד על 20 ניצחונות, שני הפסדים, ו-NC אחד. ההפסד הראשון של סייבורג נרשם לה בקרב ה-MMA המקצועני הראשון שלה בשנת 2005, לאחר שהפסידה בכניעה (נעילת בריח בברך). משנת 2005, סייבורג צברה ניצחונות בלבד (מתוך 19 ניצחונות - 16 ניצחונות השיגה בנוקאאוט או בנוקאאוט טכני) עד לקרב מול נונס ב-29 בדצמבר 2018.
עיצוב במה

עיצוב במה הוא ענף במקצועות העיצוב העוסק בתכנון תפאורה, תלבושות, אביזרים ותאורה במסגרת אמנות הבמה. מושג זה מתייחס לעיתים גם להפקות טלוויזיה וקולנוע.
בעבר, מעצבי הבמה הגיעו מתחומים שונים של אמנות ועיצוב. כיום, מתקיימים מסלולי לימוד של עיצוב במה, ואף מסלולים לתואר מתקדם M.F.A.
עיצוב הבמה מתייחס למראה הבמה, ובתוך כך לקומפוזיציה הנוצרת על הבמה, לחומרים, לצורות ולצבעים, וכן לרכיבים כמו התאורה והקול. העיצוב מתייחס לצרכים הפיזיים כמו לאביזרים הנמצאים בשימוש במהלך המופע, ולאסתטיקה החזותית ולשימוש במרכיבי החלל. 
המטרה הכוללת של כל האמצעים בעיצוב הבמה היא לשרת את הרעיון שמבטא המופע. לשם כך צריך מעצב הבמה לעבוד בשיתוף פעולה עם הבמאי ובעלי תפקידים שונים בצוות האמנותי והביצועי.
תהליך היצירה של עיצוב הבמה כולל לרוב הכנת דגמים מוקטנים של הבמה, ייצוגים דו-ממדיים אמנותיים וטכניים.
אל-מיאסה בנת חמד בן ח'ליפה אאל ת'אני

השייח'ית אל-מיאסה בנת חמד בן ח'ליפה אאל ת'אני (בערבית: الشيخة المياسة بنت حمد بن خليفة آل ثاني; נולדה ב-1983) היא בתו ה-14 של חמד בן ח'ליפה אאל ת'אני, האמיר לשעבר של קטר. היא בתו הבכירה של האמיר מאשתו השנייה, אחותו של האמיר הנוכחי תמים בן חמד אאל ת'אני. היא תוארה כ"אישה המשפיעה ביותר בעולם האמנות".

השכלה וקריירה

לשייח'ית אל-מיאסה יש תואר ראשון במדע המדינה וספרות מאוניברסיטת דיוק, אותו קיבלה ב-2005. בזמן שלמדה באוניברסיטת דיוק היא כיהנה כסגנית נשיא של האגודה הבינלאומית, סגנית נשיא של החזית העיראקית לדיאלוג לאומי והייתה נציגת במודל האו"ם בין השנים 2001-2000.
בין השנים 2004-2003 היא למדה באוניברסיטת פריז-1 (פנתאון-סורבון) והמכון למדע המדינה פריז.
עם סיום לימודיה הקימה את עמותת "Reach Out To Asia", ארגון פילנתרופי המגיש סיוע לקורבנות אסונות הטבע האחרונים באסיה על ידי מתן חינוך איכותי. אל-מיאסה מכהנת גם בראש רשות המוזיאונים של קטר ומכון קולנוע דוחה.
ניקי פאלי

ביוגרפיה

פאלי נולד במולדובה, והיגר לישראל בגיל 8 עם אמו, שהייתה עובדת זרה. ב-2005 זכה באזרחות ישראלית. כספורטאי הוא משתייך ל"אגודת מכבי חיפה כרמל".
ב-2002 עבר פאלי גובה של 1.91 מ', שנה אחר כך עבר 2.05 מ', ובשנת 2004 עבר 2.09 מ'. ב- 2005 עשה את ההתקדמות המשמעותית ביותר: ביוני 2005 קפץ לגובה של 2.22 מ' באליפות אזור השרון, ובכך שבר את שיא ישראל לנוער, כשהוא משפר בסנטימטר אחד את שיאו בן ה-4 שנים של יואב שוסטר. 
פאלי זכה במדליית ארד באליפות אירופה לנוער עד גיל 19 בליטא, לראשונה בתולדות האתלטיקה הישראלית ב-23 ביולי 2005. הוא קפץ לגובה של 2.19 מ', כשהוא מנסה לעבור 2.21 מ', אך נכשל. זוכה מדליית הזהב בתחרות זו, איוון אוחוב הרוסי, ניצח כשעבר 2.23 מ', גובה שפאלי עתיד לעבור עוד במהלך אותה שנה.
ב-12 ביוני 2006 קפץ פאלי לגובה של 2.28 מ' באליפות ישראל לנוער. הוא השיג תוצאה זו לאחר חצי שנה שבה סבל מפציעה, ואשר במהלכה קפץ רק פעם אחת ובה הגיע לגובה של 2.15 מ'. בתחרות זו עבר פאלי את כל הגבהים בניסיון הראשון. 
ב-12 ביולי 2006, בדיוק חודש לאחר שקפץ 2.28 מ', ניצח פאלי באליפות ישראל לבוגרים בפעם השנייה, כשהוא קופץ לגובה של 2.30 מ', שהיא תוצאת השנה בעולם לבני גילו והרביעית לבוגרים עד אותה העת.
זוהי התוצאה השנייה בטיבה אי פעם בקפיצה לגובה בישראל, לאחר 2.36 מ' של קונסטנטין מטוסביץ'. פאלי עבר גובה התחלתי של 2.07 מ' בניסיון הראשון, כמו גם את שני הגבהים הבאים: 2.17 מ' ו- 2.23 מ'. לאחר מכן פסל בניסיון הראשון ב-2.26 מ', ועבר בניסיונו השני, כמו גם את הגובה שאחריו - 2.30. לאחר מכן החליט לקפוץ לגובה של 2.37 מ' במטרה לשבור את שיא ישראל ולקבוע שיא עולם חדש לנוער, אך פסל בכל שלושת ניסיונותיו. יום לפני כן קיבל פאלי במסגרת אליפות ישראל את פרס "אתלט השנה", ומאמנו אלברט פונג'ין קיבל את פרס "מאמן השנה". 
באוגוסט 2006 נערכה אליפות אירופה לבוגרים בגטבורג, שוודיה. זו הייתה הפעם הראשונה בה התחרה מול הטובים ביותר בענף. פאלי עבר 2.26 מ' במוקדמות והבטיח לעצמו השתתפות בגמר. בגמר אליפות אירופה, שנערכה ב-9 באוגוסט, עבר 2.15 מ' בניסיון הראשון, 2.20 מ' בשני, 2.24 מ' ו- 2.27 מ' גם כן בניסיון הראשון. הוא נעצר ב-2.30 מ', שיאו האישי, בו פסל שלוש פעמים, ובכך סיים במקום השישי.
באליפות העולם באתלטיקה לנוער שנערכה בבייג'ינג, ב-17 באוגוסט אותה שנה זכה פאלי במדליית כסף, לאחר שקבע שוב תוצאה של 2.29 מ'. הוא הוביל בתחרות עד לניסיונו האחרון של מתחרהו העיקרי, הסיני האיקיאנג הואנג, שעבר 2.32 מ'. במדליית ארד זכה בודן בונדרנקו מאוקראינה (2.26 מ'). בכך גם הדיח הסיני את פאלי מתוצאת השנה בעולם לנוער.
ב-3 במרץ 2007 עבר פאלי 2.27 מ' בשלב הראשון באליפות אירופה באתלטיקה באולם 2007 בבירמינגהם, תוצאה זו מהווה את שיאו האישי באולם. בגמר סיים במקום ה-8 והאחרון (בשוויון עם אתלט נוסף) לאחר שלא הצליח לעבור 2.20 מ'. 
באליפות ישראל שנערכה ביולי 2008 לא הצליח לשחזר את יכולתו, ולא השיג את הקריטריון להשתתפות באולימפיאדת בייג'ינג, אך ב-13 ביולי 2008 הוא הצליח להשיג את הקריטריון ולהעפיל לאולימפיאדה לאחר שקבע 2.27 מטרים בתחרות גרנד פרי ירושלים. באולימפיאדה סיים במקום ה-21, לאחר שלא הצליח לעבור גובה של 2.25 מטרים, והודח בשלב המוקדמות.
לאחר פציעה לא הצליח פאלי לשחזר את הישגיו, נטש כמעט לחלוטין את האימונים ואת העיסוק בספורט מקצועני, ואף החל לעבוד כפועל ייצור במפעל תעשייתי. בשנת 2013 פתח בקמפיין לגיוס תרומות לשם המשך אימוניו באמצעות אתר מימון ההמונים הדסטארט. אף שלא הצליח להשיג את הסכום שהיה דרוש לו, חזר להתאמן ואף השתתף באליפות ישראל באתלטיקה אותה שנה, אם כי רשם בה תוצאה חלשה.
בארי טאף

בארי טאף הוא כלכלן ישראלי, ששימש כיועץ בכיר לנגיד בנק ישראל וכחבר בוועדה המוניטרית.

ביוגרפיה

נולד בארצות הברית. עלה לישראל בשנת 1975. בעל תואר שני בהצטיינות במנהל עסקים מהאוניברסיטה העברית.
החל את דרכו בבנק ישראל ב-1980 במחלקת המחקר. שימש כמנהל מחלקת המט"ח בשנים 2002–2008.
טאף ניהל את חטיבת השווקים בבנק ישראל בשנים 2011-2008. במסגרת תפקיד זה היה אחראי, בין היתר, לניהול יתרות המט"ח של הבנק. 
בשנת 2011 מונה ליועץ בכיר לנגיד לענייני מדיניות מוניטרית ולחבר בוועדה המוניטרית של בנק ישראל.
במסגרת עיסוקיו בבנק ישראל הוא שימש גם כדירקטור בבורסה לניירות ערך וכחבר המועצה הלאומית לתשלומים ולסליקה. משמש כיועץ מומחה בקרן המטבע הבינלאומית משנת 1994, במקביל לעבודתו בבנק ישראל.
בשנת 2013 פרש מבנק ישראל, לאחר שעבד בו כ-30 שנה.
טאף מתגורר בירושלים נשוי ואב לארבעה.
קונצ'רטו לפסנתר מס' 2 של שופן

השפעות קודמות

הברק המאפיין קונצ'רטו זה (כמו גם את מס' 1) משייך אותו למתכונת הקונצ'רטי של הומל, פילד וובר, אך יש בו גם משום חזרה למודל מוצרטי מוקדם. כטענתו מרחיקת הלכת של שומאן:
לו היה גאון כדוגמת מוצרט מופיע היום, היה כותב קונצ'רטי של שופן ולא כאלה של מוצרט
— קורנל מיכאלובסקי וג'ים סמסון, "פרדריק שופן" 6 במילון גרוב למוזיקה ומוזיקאים אונליין
 
במילים אחרות, הקונצ'רטו מתווך בין הקלאסי לפוסט-קלאסי, בין מוצרט לבין הזוהר שאפיין את הסגנון המאוחר יותר. דבר זה ניכר במבנה הקונצ'רטו בפה מינור. מבחינת היחס בין תפקיד הסולו לליווי, הוא קרוב יותר להומל מאשר למוצרט, ודבר זה נכון גם לגבי הדואליות של היסודות הליריים והצורניים במסגרת כל אחד מן התחומים הטונאליים, המרוחקים כבר במידת מה משיווי המשקל העדין שיצר מוצרט בין היסודות השונים של כתיבתו. עם זאת, כבר בפתיחת הפרק הראשון ניכרת השפעת מוצרט, הן ישירות והן באמצעות הומל. השפעה זו ניכרת גם בפרק האיטי, שגם הוא מהווה גלגול של מוצרט לא פחות מהמשכיות של פילד.
תיטמר ממרסבורג

תיטמר (בגרמנית: Thietmar) או דיטמר (Dietmar, ‏Dithmar)‏ (25 ביולי 975 – 1 בדצמבר 1018) היה בישוף העיר מרסבורג (Merseburg) והיסטוריון גרמני בימי השושלת האוטונית.

חייו

תיטמר היה בנו של זיגפריד, הרוזן מוַולְבֶּק (Walbeck), והיה קרוב של אוטו הראשון, קיסר האימפריה הרומית הקדושה. הוא התחנך בקוודלינבורג (Quedlinburg) ובמגדבורג, התמנה לראש מנזר ולבק בשנת 1002, ושבע שנים מאוחר יותר לבישוף העיר מרסבורג. הוא נטל חלק מסוים במאורעות הפוליטיים בתקופתו; ב-994 הוא הוחזק כבן ערובה בידיהם של הנורדים, וטעם מטעמה של המלחמה.
תיטמר נפטר ב-1 בדצמבר 1018, ונקבר בקתדרלת מרסבורג.

הכרוניקה של תיטמר

בין השנים 1012–1018 חיבר תיטמר כרוניקון בן שמונה כרכים, אשר עוסק בתקופה שבין 908–1018. לשם חיבור התקופה המוקדמת יותר בקורות, נעזר תיטמר בחיבור Res gestae saxonicae sive annalium libri tres של וידוקינד מקורביי (Widukind von Corvey), בחיבור Annales Quedlinburgenses ובמקורות נוספים; החלק המאוחר יותר בכרוניקה הוא פרי ידע אישי שלו.
הסגנון הלטיני והסידור הכללי אינם עומדים בסטנדרטים גבוהים, בעיקר – כפי שחושף כתב היד המקורי – מפני שתיטמר המשיך להכניס תיקונים ותוספות לטקסט גם לאחר השלמתו. נוסף על כך, אין הוא מבדיל תמיד בין עיקר וטפל.
אף על פי כן, הכרוניקה מהווה מקור מוסמך להיסטוריה של סקסוניה שתחת שלטונם של הקיסרים אוטו השלישי והיינריך השני. אף פרט מידע אינו מושמט, אולם הפרטים העשירים ביותר שניתנים בחיבור מתייחסים לבישופות מרסבורג, ולמלחמות נגד הוונדים ונגד הפולנים.
כתב היד המקורי של היצירה הועבר ב-1570 לדרזדן. בעקבות הפצצת דרזדן במלחמת העולם השנייה ניזוק כתב היד קשות, ורק מספר דפים נותרו ללא פגע. מהדורת פקסימיליה מלאה יצאה לאור בדרזדן בידי ל' שמידט (L Schmidt) קודם לכן, ב-1905.
ציקלודקסטרין

ציקלודקסטרינים (Cyclodextrins) הם משפחה של אוליגו-סכרידים המחוברים יחד בטבעת (מכאן ציקלו - טבעת).
ציקלודקסטרין מופק מעמילן בריאקציות אנזימטיות, ונעשה בו שימוש נרחב במזון, רוקחות, חקלאות ותעשייה כימית, כגון השימוש התעשייתי שנעשה בו לייצור חומרים סופחי ריחות רעים. למולקולה זו ישנה היכולת ליצור קומפלקסים עם חומרים אי אורגניים והידרופוביים, ובכך משמשת, למשל, ל'לכידה' של מתכות כבדות.
פיוס השמיני

ראשית חייו

קסטיליוני נולד כבנם השלישי מבין שמונת ילדיהם של הרוזן אוטאביו קסטיליוני ואשתו סנזיה גיזלירי, ובצעירותו למד באוניברסיטת בולוניה לימודי משפט קאנוני, ולאחר סיום לימודיו בשנת 1785 הוסמך לכמורה. ב-11 באוגוסט 1800 מונה לבישוף של מונטאלטו דה מארקה, ובשנת 1808 נעצר ונלקח למילנו, לאחר שסירב להישבע אמונים לנפוליאון או לממלכת איטליה הנפוליאונית. בהמשך הוא הועבר לפאביה ולמנטובה, ובשנת 1813 הועבר לטורינו, ובשנת 1814 שוחרר ממאסרו וחזר למשרתו, תוך שהוא מקבל את ברכתו של האפיפיור פיוס השביעי. בשנת 1816 הוא מונה לקרדינל, ובהמשך מילא תפקידים בכירים בכנסייה.
קסטיליוני היה בן טיפוחיו של פיוס השביעי, שאף שאף להביא לידי כך שייבחר כיורשו, אולם לאחר מותו של הלה בשנת 1823 נבחר לאפיפיור אניבלה (חניבעל) דלה גנגה, שנטל את השם לאו השנים עשר.

כהונתו כאפיפיור

בשנת 1829 מת לאו השנים עשר, וקסטיליוני נבחר כאפיפיור במקומו, על אף בריאותו השברירית, וב-5 באפריל 1829 הוכתר על ידי הקרדינל ג'וזפה אלבני, תוך שהוא נוטל את השם פיוס השמיני. פיוס השמיני גינה את התרגומים החדשניים לתנ"ך, התנגד לשינויים באירלנד ובפולין שהיו מדינות קתוליות, וקיבל בהשלמה את נישואי התערובת בין קתולים לפרוטסטנטים, אם כי אמר שהנישואים יהיו מבורכים רק אם הילדים יתחנכו כקתולים. בתקופתו התרחשה האמנציפציה הקתולית בבריטניה שאותה קידם בברכה, ומהפכת יולי בצרפת שאותה קיבל בחוסר רצון, אך לבסוף הוא הכיר בלואי פיליפ, מלך הצרפתים כמלך צרפת, ואף התיר לו להשתמש בתואר "Roi Très Chretien", שפירושו הוד מלכותו האדוק ביותר.
פיוס השמיני ערך שלושה טקסי קונסיסטוריה, שבהם העלה שישה בישופים לדרגת קרדינל, בנוסף הוא הכיר בקידושם של שני קדושים, שעליהם הכריז פיוס השביעי, וכן הוא העניק לברנאר מקלרבו את התואר מורה הכנסייה. פיוס השמיני גם התיר נטילת ריבית מתונה, על ידי קבלת הרווח שהתקבל מההשקעות שנעשו בכספי ההלוואה.
במהלך רוב תקופת כהונתו מצבו הבריאותי של פיוס השמיני היה ירוד ביותר, וב-30 בנובמבר 1830 הוא מת בארמון קווירינאלה, וליורשו נבחר האפיפיור גרגוריוס השישה עשר.
טקסון

במיון עולם הטבע, טַקסוֹן (בכתב לטיני: taxon, מיוונית: τάξις‏/taxis, מיקום או סידור) היא קבוצה שמקבצת את כל האורגניזמים בעלי תכונות משותפות. אומנם לפי הגדרה זו, מיון של טקסון אמור להיות חד-ערכי, אולם ישנם מקרים בהם הטקסונומים חלוקים באשר לסיווג של טקסונים מסוימים, בדרך כלל בשל מחלוקת בנוגע לקריטריונים המאחדים את הטקסון.
הטקסונים מסווגים לעיתים כטקסון טוב (טבעי) או לא טוב (טקסון שאינו טבעי או אמיתי). טקסון טבעי הוא טקסון אשר לכל האורגניזמים המקובצים תחתיו יש מכנה משותף המתבטא בדמיון במקטעי DNA. כיום הטקסונים הפילוגנטיים (ענף / קלייד) נחשבים כאלה. לדוגמה, ללטימריה אב קדמון משותף קרוב יותר לאדם הנבון מאשר לטרוטה, למרות ששניהם דגים. טקסון לא-טבעי הוא טקסון אשר קיים דמיון חיצוני אך לא גנטי. דוגמה מוכרת היא מחלקת הזוחלים, המוכרת כיום כקבוצה פרפילטית ולא כמחלקה.
שם הטקסון, בדרך כלל, מגדיר את השם המדעי, ולכל דרגת מיון קיימת סיומת ייחודית לדרגת המיון. למשל, משפחה בממלכת בעלי חיים תסתיים ב-"idae", ואילו סדרה בממלכת בעלי החיים תסתיים ב-"formes".
חנרל גואמס

רקע

העיר ממוקמת 45 ק"מ צפונית מערבית  מסלטה, בירת הפרובינציה, סמוך לכביש הלאומי מספר 9. העיר נקראת על שמו של הקאודייו מרטין מיגל דה גואמס, איש צבא ארגנטינאי שמילא תפקיד מכריע במלחמת העצמאות של ארגנטינה. 
בשנת 2008, העיר קיבלה תשומת לב תקשורתית לאחר דיווחים של תושבים על תצפיות של יצור דמיוני בשם גנום.